CELEX: 32016D1883
Language: hr
Date: 2016-10-18 00:00:00
Title: Odluka Vijeća (EU) 2016/1883 od 18. listopada 2016. o utvrđivanju stajališta koje treba zauzeti u ime Europske unije u okviru Glavnog vijeća Svjetske trgovinske organizacije o zahtjevu Sjedinjenih Američkih Država za izuzeće WTO-a kako bi se SAD-u omogućilo da osigura povlašteno postupanje za prihvatljive proizvode podrijetlom iz Nepala

25.10.2016   
            
            
               HR
            
            
               Službeni list Europske unije
            
            
               L 289/20
            
         ODLUKA VIJEĆA (EU) 2016/1883
   od 18. listopada 2016.
   o utvrđivanju stajališta koje treba zauzeti u ime Europske unije u okviru Glavnog vijeća Svjetske trgovinske organizacije o zahtjevu Sjedinjenih Američkih Država za izuzeće WTO-a kako bi se SAD-u omogućilo da osigura povlašteno postupanje za prihvatljive proizvode podrijetlom iz Nepala
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
   uzimajući u obzir prijedlog Europske komisije,
   budući da:
   
               (1)
            
            
               Člankom IX. stavcima 3. i 4. Sporazuma iz Marakeša o osnivanju Svjetske trgovinske organizacije („Sporazum o WTO-u”) utvrđene su procedure za ishođenje izuzeća od obveze koja za članicu proizlazi iz Sporazuma o WTO-u ili bilo kojeg multilateralnog trgovinskog sporazuma.
            
         
               (2)
            
            
               U skladu s člankom IX. stavkom 3. Sporazuma o WTO-u Sjedinjene Američke Države podnijele su zahtjev za izuzeće od svojih obveza na temelju članka I. stavka 1. i članka XIII. stavaka 1. i 2. Općeg sporazuma o carinama i trgovini iz 1994. do 31. prosinca 2025. u opsegu u kojem je to potrebno kako bi se Sjedinjenim Američkim Državama omogućilo da osiguraju povlašteno postupanje za prihvatljive proizvode podrijetlom iz Nepala uvezene na carinsko područje Sjedinjenih Američkih Država.
            
         
               (3)
            
            
               Odobrenje zahtjeva Sjedinjenih Američkih Država za izuzeće WTO-a ne bi negativno utjecalo ni na gospodarstvo Unije ni na trgovinske odnose s korisnikom izuzeća.
            
         
               (4)
            
            
               Stoga je primjereno utvrditi stajalište koje u ime Unije treba zauzeti u okviru Glavnog vijeća WTO-a kako bi se podržao zahtjev Sjedinjenih Američkih Država za izuzeće,
            
         DONIJELO JE OVU ODLUKU:
   Članak 1.
   Stajalište koje u ime Unije treba zauzeti u okviru Glavnog vijeća Svjetske trgovinske organizacije jest da se podrži zahtjev Sjedinjenih Američkih Država za izuzeće od njihovih obveza na temelju članka I. stavka 1. i članka XIII. stavaka 1. i 2. Općeg sporazuma o carinama i trgovini iz 1994. do 31. prosinca 2025. u skladu s uvjetima zahtjeva Sjedinjenih Američkih Država za izuzeće.
   Ovo stajalište izražava Komisija.
   Članak 2.
   Ova Odluka stupa na snagu na dan donošenja.
   
      Sastavljeno u Luxembourgu 18. listopada 2016.
      
         
            Za Vijeće
         
         
            Predsjednik
         
         M. LAJČÁK